Þórólfur Guðnason sóttvarnalæknir segir að þeir sem verði við völd eftir kosningar þurfi að taka afstöðu til hvernig sóttvörnum skuli háttað hérlendis til lengri tíma. Á meðan enn geisar heimsfaraldur kórónuveiru sé nauðsynlegt að búa við einhverjar takmarkanir. Tillögur sóttvarnalæknis að langtímaaðgerðum til að sporna við útbreiðslu veirunnar voru gerðar opinberar í gær.
Alma Ómarsdóttir, þessar tillögur hafa fengið blendnar viðtökur eða hvað?
-Jú, við heyrum til dæmis á Samtökum fyrirtækja í ferðaþjónustu að þeim hugnast illa þær tillögur sem snúa að aðgerðum á landamærum, en sóttvarnalæknir leggur til að allir verði skimaðir á landamærum og ef kerfið ræður ekki við það, þá verði fjöldi ferðamanna sem hingað koma takmarkaður. Ég ræddi við sóttvarnalækni nú í morgun og spurði hann meðal annars út í þetta.
Við heyrðum í stjórnarandstöðunni um hvernig henni hugnast þessar tillögur.
Logi Einarsson formaður Samfylkingar segir mikilvægt að hægt verði að haga sóttvörnum þannig að það setji sem minnstar skorður á líf fólks.
Þórhildur Sunna Ævarsdóttir, formaður Pírata, segir mestu máli skipta að styrkja heilbrigðiskerfið og almannavarnir þannig að kerfið ráði við faraldurinn.
Þorgerður Katrín Gunnarsdóttir, formaður Viðreisnar, tekur í svipaðan streng. Hún segir að staðan á Landspítalanum sé lykilþáttur í hver staðan sé í sóttvarnamálum.
Bergþór Ólason þingmaður Miðflokksins segir að við þurfum að fara að draga úr sóttvarnaaðgerðum innanlands, en leggja áherslu á að vernda viðkvæma hópa.
Inga Sæland formaður Flokks fólksins vill að aðaláherslan sé á aðgerðir á landamærunum og sporna þannig við útbreiðslunni innanlands.
Sóttvarnalæknir segir hugsanlegt að takmarka þurfi fjölda ferðamanna sem koma til landsins en að þeir sem verði við völd eftir kosningar þurfi að ákveða hvernig sóttvörnum skuli háttað til lengri tíma. 